फिल्मों से भी ज्यादा असर उन नाटकों का पड़ा जो बम्बई में देखे। पृथ्वीराज कपूर के नाटक 'पठान', 'दीवार' और 'आहुति' का बड़ा गहरा प्रभाव मन पर पड़ा। इनमें बड़ी सादगी से देश विभाजन, दहेज और वर्ग विषमता जैसी समस्याओं को दर्शाया गया था। ये कुछ 'बड़बोले' किस्म के नाटक थे पर अपने उद्देश्य में सफल। सभी में अंतिम दृश्य एक आघात की तरह आता था। 'आहुति' नाटक में जब अंत में पृथ्वीराज कपूर, बेटी की लाश अपनी बाहों पर उठाये स्टेज पर आते, सारा हाल हाहाकार कर उठता। सुहाग के लाल जोड़े में सजी बेटी जैसे हर घर की बेटी हो। इन नाटकों में एक तरफ पृथ्वीराज कपूर की वजनी शख्सियत और उनका नाटकीय अंदाज था, दूसरी तरफ शम्मीकपूर और शशिकपूर की सींकिया उपस्थिति। नाटक खत्म होने के बाद पृथ्वीराज कपूर मंच से नीचे आते। वे अपने कंधों से शाल उतार, हाथों में लेकर कुछ पल आंख बंद कर, सिर झुका कर, संकल्प शक्ति बटोरते और फिर शाल को झोली की तरह फैला कर खड़े हो जाते। उनका मस्तक ऊंचा रहता, आंखें सामने की दीवार को सम्बोधित होतीं और उनका रोम रोम याचक की भूमिका में भी दाता के गौरव से मंडित होता। दर्शक उनके व्यक्तित्व के वैभव से खिंचे चले आते। ज्यादातर उनकी झोली नोटों से भर जाती। हिन्दी रंगकर्म को जीवित रखने के लिए पृथ्वीराज कपूर ने वर्षों ऐसा किया। उनकी वह गुरु गम्भीर मुद्रा भव्य विराट और विपुल तसवीर की तरह मेरी आंखों में बसी है। एक अद्भुत रंगकर्मी कला का दाय मांगता हुआ, पर अपनी शर्तों पर। मांगने की अदा ऐसी कि याचक दाता लगे और दाता याचक।